केन्द्र सरकार द्वारा सुप्रीम कोर्ट में तीन तलाक और चार निकाह के विरोध में पक्ष रखने के बाद वृंदा करात ने कहा है कि तीन तलाक के विरोध के बहाने मोदी ‘समान नागरिक संहिता’ थोपने की साज़िश में लगे है। पहली बात तो वृंदा से यह पूछी जानी चाहिए कि ‘समान नागरिक संहिता’ उस देश में एक साज़िश कैसे हो सकती है, जिसकी प्रस्तावना में ही ‘धर्मनिरपेक्ष और समतामूलक’ जुड़े हुए हों। साज़िश तो अब तक हुई है, इस देश के साथ- अब तक समान नागरिक संहिता को लागू न करके। दूजे, इन वामपंथी नेत्री से यह भी पूछा जाना चाहिए कि सदियों से घुट-घुट कर जी रहीं मुस्लिम महिलाओं की आजादी के पक्ष में खड़े होना एक साजिश है? बहुविवाह के खिलाफ आज के समय खड़े होना, महिलाओं को बच्चे पैदा करने की मशीन समझने के खिलाफ खड़े होना एक साजिश है? किसी मुस्लिम पुरुष द्वारा कभी भी अपनी पत्नी को तीन बार तलाक बोलकर घर से बाहर फेंक देने का विरोध करना एक साजिश है ? फिर उसी पत्नी से दोबारा शादी करने के लिए उसे ‘हलाला’ जैसी बर्बर और अमानवीय प्रथा (जिसमें उस पत्नी को किसी दूसरे पुरुष से यौन सम्बन्ध बनाना होता है) में झोंकने का विरोध करना एक साजिश है?